1.  ปัจจัยความเสี่ยง

-   ความเสี่ยงในการประกอบธุรกิจ

    1.  ความเสี่ยงจากธุรกิจผลิตและประกอบแผงวงจรอุปกรณ์อิเล็กทรอนิกส์
        ภายใต้ตราสินค้าของลูกค้า

บริษัทมีรายได้จากการผลิตและประกอบแผงวงจรอุปกรณ์อิเล็กทรอนิกส์ ภายใต้ตราสินค้าของลูกค้า
(“ผลิตและประกอบ”) คิดเป็นร้อยละ 34.13 และร้อยละ 56.45 ของรายได้รวม ณ 31 ธันวาคม
2549 และ 31 ธันวาคม 2550 ซึ่งเป็นรายได้ที่มีความสำคัญต่อผลการดำเนินงานของบริษัท
ดังนั้นบริษัทจึงให้ความสำคัญกับความเสี่ยงของธุรกิจผลิตและประกอบแผงวงจรอุปกรณ์อิเล็กทรอนิกส์
ภายใต้ตราสินค้าของลูกค้า ซึ่งประกอบด้วย

1.  ความเสี่ยงจากการย้ายฐานการผลิตในอุตสาหกรรม และการพึ่งพาจากผู้สั่งผลิตรายใหญ่

  ปัจจุบัน โลกของอุตสาหกรรมการผลิตที่เกี่ยวข้องกับเทคโนโลยี
  มีสินค้าเป็นจำนวนมากที่ใช้ชิ้นส่วนอิเล็กทรอนิกส์เป็นส่วนประกอบ
  ผู้ผลิตสินค้าจำนวนมากทั้งในประเทศและต่างประเทศมุ่งเน้นการแข่งขันเพื่อตอบสนองความต้องการของผู้บริโภค
  และมีความรุนแรงยิ่งขึ้นเมื่อเทคโนโลยีมีการเปลี่ยนแปลงที่รวดเร็ว
  ผู้ผลิตในอุตสาหกรรมดังกล่าวจึงใช้กลยุทธ์ด้านราคาในการแข่งขัน
  โดยการปรับปรุงให้มีต้นทุนผลิตที่ต่ำลง
  และใช้กลยุทธ์การลดต้นทุนการผลิตโดยเน้นการจ้างผลิตและประกอบแผงวงจรอุปกรณ์อิเล็กทรอนิกส์จากทั่วโลก
  (Global Sourcing)
  เพื่อให้ได้รับประโยชน์ด้านต้นทุนผลิตที่ต่ำจากการหาแหล่งผลิตที่ราคาถูกกว่า
  โดยยังมีคุณภาพที่ได้มาตรฐาน ดังนั้น
  อุตสาหกรรมการผลิตและประกอบแผงวงจรอุปกรณ์อิเล็กทรอนิกส์ในประเทศไทยจึงได้รับผลกระทบจากการย้ายฐานการผลิตอันเนื่องมาจากความต้องการหาแหล่งผลิตที่ราคาถูกกว่า
  หรือการชะลอการสั่งผลิตของลูกค้าในสายธุรกิจนี้
  ซึ่งส่งผลกระทบต่ออุตสาหกรรมผลิตและประกอบแผงวงจรอุปกรณ์อิเล็กทรอนิกส์โดยทั่วไป

  บริษัทมีการพึ่งพิงรายได้จากการผลิตและประกอบแผงวงจรอุปกรณ์อิเล็กทรอนิกส์
  ภายใต้ตราสินค้าของลูกค้าจากลูกค้าหลัก เช่น บจก.ไดกิ้น อินดัสตรี้ (ประเทศไทย)
  บจก.เวสเทิร์น ดิจิตอล (ประเทศไทย) บมจ. ชินแซทเทลไลท์ บจก.โซนี่ เทคโนโลยี
  (ประเทศไทย) บจก.ชิโมฮิรา อิเล็กทริก (ประเทศไทย) บจก. ไพโอเนียร์ แมนูแฟคทอริ่ง
  (ประเทศไทย) และ บจก.พีซีทีที เป็นต้น โดยในปี 2549 และปี 2550
  บริษัทมีสัดส่วนรายได้รวมกันคิดเป็นร้อยละ 79.93 และร้อยละ 61.29
  ของรายได้จากการผลิตและประกอบแผงวงจรอุปกรณ์อิเล็กทรอนิกส์ภายใต้ตราสินค้าของลูกค้า
  หรือคิดเป็นร้อยละ 49.24 และร้อยละ 25.15 ของรายได้รวม ตามลำดับ
  ซึ่งผลิตภัณฑ์ของลูกค้าหลักส่วนใหญ่เป็นการผลิตแผงวงจรในเครื่องใช้ไฟฟ้า
  แผงวงจรในอุปกรณ์อิเล็กทรอนิกส์ แผงวงจรในอุปกรณ์คอมพิวเตอร์
  และแผงวงจรในอุปกรณ์โทรคมนาคม ดังนั้นหากลูกค้าเหล่านี้มีการเปลี่ยนแปลงยอดสั่งผลิตสินค้า
  จะทำให้รายได้ของบริษัทในส่วนนี้มีความผันผวนตามยอดสั่งผลิตของลูกค้าด้วย

  อย่างไรก็ตาม บริษัทได้ตระหนักถึงผลกระทบที่อาจจะเกิดจากความผันผวนดังกล่าว
  บริษัทจึงพยายามหาลูกค้ารายใหม่เพิ่มขึ้น
  เพื่อขยายฐานลูกค้าและลดสัดส่วนการพึ่งพิงลูกค้ารายใหญ่ รวมทั้งบริษัทยังประกอบธุรกิจด้านอื่น
  เช่น ธุรกิจผลิตและจำหน่ายอุปกรณ์โทรคมนาคมและอุปกรณ์อิเล็กทรอนิกส์
  ภายใต้เครื่องหมายการค้า “FORTH” ธุรกิจผลิต
  จำหน่ายและรับเหมาติดตั้งระบบสัญญาณไฟจราจรครบวงจร ระบบป้ายอิเล็กทรอนิกส์
  ธุรกิจจำหน่ายชิ้นส่วนอิเล็กทรอนิกส์
  และธุรกิจจัดเก็บผลประโยชน์ด้านการโฆษณาในงานสัมปทานติดตั้งป้ายจราจรอัจฉริยะของกรุงเทพมหานคร
  เพื่อกระจายความเสี่ยงของการดำเนินธุรกิจ นอกจากนี้ ในอนาคตบริษัทยังมีผลิตภัณฑ์ใหม่ เช่น
  มิเตอร์ไฟฟ้าระบบอิเล็กทรอนิกส์ อุปกรณ์รับส่งข้อมูลผ่านดาวเทียมติดยานพาหนะ เป็นต้น
  ซึ่งจะทำให้บริษัทสามารถกระจายความเสี่ยงในธุรกิจผลิตและประกอบแผงวงจรอุปกรณ์อิเล็กทรอนิกส์ภายใต้ตราสินค้าของลูกค้า

2.  ความเสี่ยงจากการล้าสมัยของผลิตภัณฑ์ที่ส่งผลถึงการเปลี่ยนแปลงเทคโนโลยีการผลิต

  โดยทั่วไป อุปกรณ์อิเล็กทรอนิกส์จะมีวงจรชีวิตของผลิตภัณฑ์สั้น
  เนื่องจากมีการเปลี่ยนแปลงเทคโนโลยีอย่างรวดเร็ว
  และมีการเปลี่ยนผลิตภัณฑ์เป็นรุ่นใหม่ที่มีสมรรถนะการใช้งานสูงขึ้น ดังนั้น
  ผลกระทบจากความล้าสมัยของผลิตภัณฑ์ดังกล่าว
  ทำให้ผู้ผลิตจะต้องมีการพัฒนาเทคโนโลยีการผลิตเพื่อให้ทันต่อผลิตภัณฑ์ในรูปแบบใหม่
  ซึ่งหากบริษัทไม่สามารถพัฒนาเทคโนโลยีการผลิตได้ทันตามการเปลี่ยนแปลงของผลิตภัณฑ์
  จะทำให้บริษัทต้องเสียฐานลูกค้าให้กับคู่แข่งขันที่มีเทคโนโลยีการผลิตสูงกว่าได้

  ดังนั้นบริษัทจึงได้มีการลงทุนอย่างสม่ำเสมอเพื่อนำเทคโนโลยีระดับสูงมาใช้ในกระบวนการผลิต
  โดยในปี 2548 – 2550 บริษัทได้มีการลงทุนในการซื้อเครื่องจักรเพื่อใช้ในการผลิตเป็นมูลค่า
  19.40 ล้านบาท 91.44 ล้านบาทและ 97.55 ล้านบาท ตามลำดับ
  เพื่อปรับปรุงเทคโนโลยีการผลิตให้มีความสามารถในการผลิตก้าวทันตามเทคโนโลยีของผลิตภัณฑ์ที่เปลี่ยนแปลง
  ซึ่งส่งผลให้ในปี 2548 บริษัทจึงได้รับรางวัลผู้จัดจำหน่ายดีเด่น (Best Supplier)
  ด้านมาตรฐานการผลิตจาก บริษัท ไดกิ้น อินดัสตรีส์ ลิมิเต็ด ประเทศญี่ปุ่น และ บริษัท
  ไพโอเนียร์ แมนูแฟคทอริ่ง (ประเทศไทย) จำกัด
  แสดงให้เห็นได้ว่าบริษัทมีมาตรฐานการผลิตที่ได้รับการยอมรับ
  นอกจากนี้ยังได้รับความร่วมมือด้านเทคนิคจากผู้วิจัยผลิตภัณฑ์ของประเทศญี่ปุ่น
  และความร่วมมือกับลูกค้า เพื่อพัฒนาเทคโนโลยีการผลิตให้สอดคล้องกับการผลิตด้วย
  บริษัทจึงมีความมั่นใจว่าจะมีความสามารถในการผลิตที่ก้าวทันตามเทคโนโลยีของผลิตภัณฑ์ที่เปลี่ยนแปลงได้

3.  ความเสี่ยงจากการพึ่งพิงความช่วยเหลือทางเทคนิค

  บริษัทเข้าทำสัญญารับความช่วยเหลือทางเทคนิค (Technical Advice)
  กับบริษัทผู้ผลิตและวิจัยในประเทศญี่ปุ่นรายหนึ่ง ซึ่งบริษัทได้รับการถ่ายทอดเทคโนโลยีการผลิต
  (Know How) ได้แก่ การได้รับผู้เชี่ยวชาญจากประเทศญี่ปุ่นมาให้คำแนะนำด้านการผลิต
  การควบคุมคุณภาพ ตลอดจนการให้ใช้เครื่องมือและเครื่องทดสอบ เป็นต้น
  เพื่อเป็นการสนับสนุนการผลิตและประกอบแผงวงจรอุปกรณ์อิเล็กทรอนิกส์ภายใต้ตราสินค้าของลูกค้าบริษัทจำนวน
  10 ราย ตั้งแต่ปี 2547 และยังคงเหลือ 12 รายในปี 2550 ซึ่งมีสัดส่วนรายได้รวมกันปี 2548
  ถึง ปี 2550 คิดเป็นร้อยละ 49.61 ร้อยละ 47.27 และร้อยละ 13.57
  ของรายได้จากการผลิตและประกอบแผงวงจรอุปกรณ์อิเล็กทรอนิกส์ ภายใต้ตราสินค้าของลูกค้า
  ตามลำดับหรือคิดเป็นร้อยละ 20.83 ร้อยละ 16.14 และร้อยละ 8.36
  ของรายได้รวมของบริษัท ตามลำดับ เนื่องจากบริษัทแห่งนี้เป็นผู้ออกแบบผลิตภัณฑ์ร่วมกับลูกค้า
  ดังนั้น หากบริษัทไม่ได้รับความช่วยเหลือทางเทคนิคดังกล่าว
  อาจทำให้ลูกค้าหยุดส่งคำสั่งซื้อและประกอบแผงวงจรอุปกรณ์อิเล็กทรอนิกส์มายังบริษัท
  ซึ่งอาจจะส่งผลให้บริษัทมีรายได้จากลูกค้ากลุ่มนี้ลดลงได้

  ทั้งนี้ บริษัทได้รับความไว้วางใจจากเจ้าของ Know How และลูกค้าให้เป็นผู้ผลิตตั้งแต่ปี 2546
  โดยเจ้าของ Know How ได้ลงทุนในเครื่องมือและอุปกรณ์ สำหรับใช้ตรวจสอบคุณภาพสินค้า
  ซึ่งเจ้าของ Know How
  นำเครื่องมือและอุปกรณ์ดังกล่าวมาติดตั้งไว้ที่โรงงานของบริษัทเพื่อความสะดวกในการทดสอบ
  และมีสัญญาให้ยืมเครื่องมือและอุปกรณ์ดังกล่าวโดยไม่คิดค่าตอบแทน นอกจากนี้
  ในการที่ลูกค้าคัดเลือกผู้ผลิต โดยจะต้องผ่านขั้นตอนคัดเลือก และมีการตรวจสอบด้านต่าง ๆ
  จนเมื่อลูกค้ายอมรับคุณภาพและไว้วางใจให้เป็นผู้ผลิตสินค้าของลูกค้าแล้ว
  หากลูกค้าจะเปลี่ยนไปใช้ผู้ผลิตอื่นจะทำให้ลูกค้าต้องพิจารณาคัดเลือกผู้ผลิตใหม่ซึ่งจะทำให้ลูกค้ามีค่าใช้จ่ายจากการเปลี่ยนผู้ผลิต
  (Switching Cost) และอาจทำให้ลูกค้ามีต้นทุนการผลิตสูงขึ้นและไม่สามารถแข่งขันได้

  นอกจากนี้ บริษัทยังได้มีส่วนร่วมกับลูกค้า ตั้งแต่ การวางแผนการผลิต
  การเปิดให้ลูกค้าได้เยี่ยมชมและตรวจสอบกระบวนการผลิต
  และการมีความพร้อมด้านการวิจัยและพัฒนาผลิตภัณฑ์ตามความต้องการของลูกค้า
  รวมถึงในบางกรณีที่ลูกค้ามีความต้องการใช้สินค้าของบริษัทเป็นการเร่งด่วน
  บริษัทยังมีความพร้อมที่จะจัดส่งสินค้าได้ตลอดเวลาที่ลูกค้าต้องการ ทั้งนี้
  เพื่อทำให้ลูกค้าสามารถรับรู้ได้ว่าบริษัทเป็นผู้ผลิตที่มีความพร้อมทุกด้านเพื่อการผลิตและส่งมอบสินค้า
  และมั่นใจได้ว่าจะได้รับสินค้าตรงตามเวลาที่กำหนด ดังนั้น
  บริษัทจึงคาดว่าลูกค้าจะยังคงให้บริษัทผลิตสินค้า
  โดยได้รับการสนับสนุนจากสัญญาความช่วยเหลือทางเทคนิคของบริษัทผู้ผลิตและวิจัยรายนี้ต่อไป

2.  ความเสี่ยงจากการล้าสมัยของวัตถุดิบและสินค้าคงคลัง

เนื่องจากอุปกรณ์อิเล็กทรอนิกส์จะมีวงจรชีวิตของผลิตภัณฑ์สั้น
วัตถุดิบและสินค้าคงคลังจึงเกิดการล้าสมัยตามการเปลี่ยนแปลงของเทคโนโลยี ดังนั้น
หากบริษัทในฐานะผู้ผลิตและจำหน่ายอุปกรณ์และชิ้นส่วนอิเล็กทรอนิกส์ ภายใต้ตราสินค้าของลูกค้า
มีปริมาณสินค้าคงคลังในปริมาณมากกว่าความต้องการใช้
อาจส่งผลกระทบต่อผลประกอบการของบริษัท
โดยถ้าบริษัทมีวัตถุดิบและสินค้าคงคลังเป็นเวลานานโดยไม่มีการนำมาใช้หรือจำหน่ายออกไปเป็นระยะเวลาเกินกว่า
1 ปี บริษัทมีนโยบายที่จะตั้งสำรอง

ปี 2549 บริษัทมียอดสำรองค่าเผื่อมูลค่าสินค้าเพิ่มขึ้นเท่ากับ 5.50 ล้านบาท และในปี 2550
บริษัทมีการตั้งสำรองดังกล่าวเพิ่มขึ้นอีก 24.39 ล้านบาท

ปัจจุบัน บริษัทให้ความสำคัญของการเคลื่อนไหวของวัตถุดิบและสินค้าคงคลังมากขึ้น
มีการติดตามความเคลื่อนไหวของวัตถุดิบและสินค้าคงคลังเป็นรายเดือน
และทำการวิเคราะห์สาเหตุเพื่อการกำหนดแนวทางการจัดการวัตถุดิบหรือสินค้าคงคลังที่หมุนเวียนช้าให้มีการใช้หรือจำหน่ายเร็วขึ้น
ซึ่งบริษัทจะเร่งทำการตลาดและการจำหน่ายสินค้าในหมวดนี้ต่อไป

3.  ความเสี่ยงจากการพึ่งพิงวัตถุดิบสำหรับผลิตภัณฑ์ที่ใช้ระบบ Light Emitting Diode:
    (LED) จากผู้จัดจำหน่ายรายใหญ่

หลอดไฟระบบ Light Emitting Diode (“LED”)
เป็นวัตถุดิบสำคัญในการผลิตผลิตภัณฑ์สัญญาณไฟจราจร และผลิตภัณฑ์ป้ายอิเล็กทรอนิกส์ของ GTS
โดยที่ผ่านมา GTS ได้รับการรับรองผลิตภัณฑ์จากหน่วยงานราชการโดยการนำเสนอเพื่อใช้วัตถุดิบ
LED จากผู้ผลิตจากต่างประเทศ จำนวน 2 ราย
ซึ่งหากผู้ผลิตจากต่างประเทศดังกล่าวไม่จำหน่ายวัตถุดิบให้ GTS
อาจก่อให้เกิดผลกระทบต่อการผลิตและติดตั้งผลิตภัณฑ์ทั้งหมดของ GTS ได้

อย่างไรก็ตาม หลอดไฟระบบ LED เป็นหลอดไฟที่มีจำนวนผู้ผลิตเป็นจำนวนมาก ดังนั้น
บริษัทสามารถจัดซื้อได้จากทั่วโลก แต่การที่บริษัทเลือกใช้วัตถุดิบจากผู้ผลิต 2 ราย ซึ่งได้แก่
Nichia Corporation ประเทศญี่ปุ่น และ Agilent Technologies ประเทศสหรัฐอเมริกา
เนื่องจากเป็นผู้ผลิตวัตถุดิบรายใหญ่ที่มีความชำนาญระดับโลกในด้านเทคโนโลยีของแสง
มีมาตรฐานผลิตภัณฑ์เป็นที่ยอมรับในระดับสากล ซึ่งปกติบริษัทจะมีการวางแผนการสั่งซื้อวัตถุดิบ
และมีการกำหนดปริมาณการสั่งซื้อไว้ล่วงหน้าแล้ว
โดยที่ผ่านมาผู้ผลิตดังกล่าวสามารถส่งมอบวัตถุดิบได้ทันตามที่บริษัทกำหนด
บริษัทจึงมั่นใจว่าจะมีวัตถุดิบที่เพียงพอในการผลิตและติดตั้งผลิตภัณฑ์สัญญาณไฟจราจร
และผลิตภัณฑ์ป้ายอิเล็กทรอนิกส์

4.  ความเสี่ยงด้านสภาพคล่องจากการจำหน่ายผลิตภัณฑ์ให้กับลูกค้าภาคราชการ

จากการที่บริษัทเพิ่มสายธุรกิจ ผลิตและจำหน่ายอุปกรณ์และตู้ชุมสายโทรศัพท์
อุปกรณ์และระบบสัญญาณไฟจราจร ผลิตและจำหน่ายป้ายอิเล็กทรอนิกส์
ธุรกิจผลิตมิเตอร์วัดไฟฟ้าระบบอิเล็กทรอนิกส์ โดยที่ผลิตภัณฑ์เหล่านี้
มีลูกค้าเป้าหมายเป็นหน่วยงานราชการ
ซึ่งโดยปกติลูกค้าจากภาคราชการจะมีกำหนดการจ่ายเงินนานกว่าภาคเอกชน ทั้งนี้
ขึ้นอยู่กับงบประมาณของแต่ละหน่วยงาน อย่างไรก็ตาม
บริษัทคาดว่าจะมีรายได้จากลูกค้าในกลุ่มนี้มากขึ้นจากงานประมูลของผลิตภัณฑ์ดังกล่าวข้างต้น ดังนั้น
บริษัทจะต้องมีการบริหารสภาพคล่องกระแสเงินสดที่เพียงพอในการดำเนินธุรกิจ
เพื่อรองรับโครงการที่เน้นลูกค้าหน่วยงานราชการมากขึ้น

ที่ผ่านมา
บริษัทมีประสบการณ์รับงานโครงการผลิตและจำหน่ายอุปกรณ์และระบบสัญญาณไฟจราจรทั้งหมดให้กับกรุงเทพมหานคร
และหน่วยงานต่าง ๆ ของทางราชการ
จึงมีความเข้าใจในการบริหารสภาพคล่องเมื่อมีการจำหน่ายผลิตภัณฑ์ให้กับหน่วยงานราชการมากขึ้น
ซึ่งโดยปกติลูกค้ากลุ่มนี้จะมีระยะเวลาเก็บหนี้เฉลี่ยประมาณ 60 วัน
ดังนั้นบริษัทจะจัดให้มีเงินทุนหมุนเวียนไว้เพื่อรองรับวงจรกระแสเงินสดที่ยาวขึ้น
และบริษัทยังมีความสามารถที่จะเพิ่มวงเงินสินเชื่อจากธนาคารพาณิชย์ให้เพียงพอ
ที่จะทำให้สภาพคล่องของบริษัทเป็นไปได้อย่างปกติ

5.  ความเสี่ยงจากโครงการป้ายจราจรอัจฉริยะของกิจการร่วมค้า Genius

กิจการร่วมค้า Genius ซึ่งประกอบด้วยบริษัท และ GTS ได้ร่วมลงนามในสัญญากับกรุงเทพมหานคร
จากการเข้าร่วมยื่นซองประมูลงานโครงการติดตั้งป้ายจราจรอัจฉริยะ
พร้อมสิทธิการดูแลบำรุงรักษาและจัดหาผลประโยชน์ด้านโฆษณา
ข้อความและรูปภาพแก่สาธารณชนบนพื้นที่ป้ายจราจรอัจฉริยะกับ กรุงเทพมหานคร และกิจการร่วมค้า
Genius เป็นบริษัทที่ให้ผลตอบแทนสูงสุดกับกรุงเทพมหานคร
และได้ดำเนินการติดตั้งป้ายจราจรอัจฉริยะ พร้อมกับเริ่มจัดหาผลประโยชน์ด้านโฆษณา
ข้อความและรูปภาพตามสัญญาดังกล่าว ซึ่งเงินลงทุนทั้งโครงการ มีมูลค่าประมาณ 235 ล้านบาท
ดังนั้น โครงการป้ายจราจรอัจฉริยะจึงอาจก่อให้เกิดความเสี่ยงต่อการดำเนินธุรกิจของบริษัท
ดังต่อไปนี้

1.  ความเสี่ยงในการรับรู้รายได้จากการโฆษณา
    หากไม่สามารถหาผลประโยชน์จากการโฆษณาบนพื้นที่ป้ายอัจฉริยะได้ตามเป้าหมาย

  ตามข้อกำหนดของสัญญา กิจการร่วมค้า Genius
  ได้สิทธิในการจัดเก็บผลประโยชน์ในด้านการโฆษณาข้อความและรูปภาพบนพื้นที่ป้ายจราจรอัจฉริยะ
  มีอายุสัญญา 3 ปี สามารถต่ออายุสัญญาได้อีก 2 ครั้ง รวมอายุโครงการทั้งสิ้น 9 ปี
  โดยกิจการร่วมค้า Genius จะต้องชำระค่าใช้สิทธิรายเดือนและค่าตอบแทนรายปี
  รวมเป็นจำนวนเงินทั้งสิ้นปีละ 14.45 ล้านบาท จากการจัดหาผลประโยชน์ด้านโฆษณา
  ให้แก่กรุงเทพมหานครตามที่กำหนดในสัญญา ซึ่งหากกิจการร่วมค้า Genius
  ไม่สามารถหาผลประโยชน์จากการโฆษณาบนพื้นที่ป้ายอัจฉริยะได้เพียงพอกับค่าใช้จ่ายต่าง ๆ
  ที่เกิดขึ้น อาจส่งผลกระทบทำให้ผลประกอบการของบริษัทลดลงได้

  อย่างไรก็ตาม
  การโฆษณาบนพื้นที่ป้ายอัจฉริยะเป็นรูปแบบใหม่ที่จะมีจำนวนผู้พบเห็นโฆษณาเป็นจำนวนมาก
  เนื่องจากเป็นสื่อโฆษณาที่ตั้งอยู่กลางถนน และมีมากถึง 40 แห่งทั่วกรุงเทพมหานคร
  นอกจากนี้ยังสามารถปรับเปลี่ยนรูปแบบโฆษณาได้หลากหลายกว่าป้ายโฆษณาทั่วไป
  โดยบริษัทขายพื้นที่โฆษณาให้กับบริษัท ฮัลโล บางกอก ไตรวิชั่น จำกัด ระยะเวลา 3 ปี
  ในมูลค่าไม่รวมภาษีมูลค่าเพิ่มปีละ 130 ล้านบาท และให้สิทธิต่ออายุสัญญาอีก 2 ครั้ง ๆ ละ 3 ปี
  หากบริษัทได้รับการต่อสัญญาจากกรุงเทพมหานครซึ่งเป็นสัญญาหลักในเดือน กุมภาพันธ์ 2550
  บริษัท ฮัลโล บางกอก ไตรวิชั่น จำกัด ได้ขอยกเลิกสัญญา และทางกิจการร่วมค้า Genius
  ได้ดำเนินการหาลูกค้าด้วยตนเอง ซึ่งถือว่ายังเป็นช่วงเริ่มต้นของการทำธุรกิจใหม่
  จึงทำให้มีรายได้ทั้งหมดในปี 2550 เท่ากับ 39.02 ล้านบาท ซึ่งลดลง 108.34 ล้านบาท
  หรือลดลงร้อยละ 90.91 จากปี 2549 อย่างไรก็ตามบริษัทกำลังดำเนินการในการแก้ไขปัญหาอยู่
  สามแนวทางได้แก่

  1. ปรับรูปแบบและตารางเวลาโฆษณาใหม่
  เพื่อให้ตรงตามความต้องการของลูกค้าซึ่งได้ผลตอบรับดีขึ้น

  2. หาพันธมิตรที่ทำธุรกิจขายโฆษณามารวม Package ขาย
  ทำให้ครอบคลุมพื้นที่เข้าถึงกลุ่มเป้าหมายมากขึ้น ทำให้ลูกค้าสนใจมาลงโฆษณามากขึ้น

  3. บริษัทอยู่ในระหว่างการเจรจากับกทม. ในการขอเพิ่มเติมเปลี่ยนแปลงรูปแบบโฆษณา
  เพื่อนำไปสู่การได้รายได้เพิ่มตามที่บริษัทได้ทำการสำรวจความต้องการของลูกค้า

2.  ความเสี่ยงจากการไม่ได้รับการต่อสัญญาเมื่อหมดอายุสัญญา

  เมื่อกิจการร่วมค้า Genius ส่งมอบป้ายอัจฉริยะให้เป็นทรัพย์สินของกรุงเทพมหานครแล้ว
  จะต้องปฏิบัติตามเงื่อนไขและข้อตกลงตามที่กำหนดในสัญญา เช่น ในระหว่างอายุสัญญา
  จะต้องรับผิดชอบดูแลป้ายจราจรอัจฉริยะและอุปกรณ์ในศูนย์ควบคุมให้อยู่ในสภาพเรียบร้อย
  ซึ่งหากไม่สามารถปฏิบัติตามเงื่อนไขและข้อตกลงตามที่กำหนดในสัญญาครบถ้วน
  อาจเป็นเหตุให้กรุงเทพมหานครไม่ต่ออายุสัญญา ซึ่งจะทำให้กิจการร่วมค้า Genius
  ต้องสูญเสียรายได้ในส่วนนี้และมีผลต่องบการเงินรวมของบริษัททำให้มีรายได้ลดลง

  นอกจากนี้ การที่กิจการร่วมค้า Genius
  ต้องลงทุนในโครงการป้ายจราจรอัจฉริยะเป็นจำนวนเงิน 210 ล้านบาท
  สำหรับโครงการซึ่งมีอายุ 3 ปี สามารถต่ออายุสัญญาได้อีก 2 ครั้ง รวมอายุโครงการทั้งสิ้น 9
  ปีนั้น บริษัทมีความมั่นใจว่าจะสามารถปฏิบัติตามเงื่อนไขและข้อตกลงตามที่กำหนดในสัญญา
  จึงมีนโยบายตัดจำหน่ายเงินลงทุนจากการใช้สิทธิในงานสัมปทานเป็นจำนวนเงินเท่ากันทุกเดือนประมาณ
  1.98 ล้านบาท หรือประมาณปีละ 23.72 ล้านบาท เป็นระยะเวลา 9 ปี ดังนั้น
  หากกรุงเทพมหานครไม่ต่ออายุสัญญา กิจการร่วมค้า Genius
  จะต้องตัดจำหน่ายเงินลงทุนในส่วนที่เหลือทันทีในปีที่ไม่ได้รับการต่ออายุสัญญา
  ซึ่งจะเป็นค่าใช้จ่ายจำนวนมาก
  และมีผลต่องบการเงินรวมของบริษัททำให้มีผลประกอบการลดลงได้

  อย่างไรก็ตาม บริษัทมีการวางแผนดำเนินงานสำหรับโครงการป้ายจราจรอัจฉริยะ
  รวมถึงแผนการดูแลบำรุงรักษา ซึ่งประกอบด้วย การมีอะไหล่สำรองที่เพียงพอตลอดเวลา
  บริษัทจึงมีความมั่นใจว่าจะสามารถปฏิบัติตามเงื่อนไขและข้อตกลงตามที่กำหนดในสัญญาได้อย่างครบถ้วน
  ทำให้มีโอกาสในการต่อสัญญาได้อีก
  โดยกรุงเทพมหานครจะพิจารณาเพิ่มค่าตอบแทนรายปีและค่าใช้สิทธิรายเดือนด้วย นอกจากนี้
  จากการที่บริษัทเป็นผู้ผลิตรายแรกของประเทศไทยที่ผลิตป้ายจอภาพสีเพื่อใช้ในผลิตภัณฑ์ป้ายจราจรอัจฉริยะ
  ซึ่งมีค่าใช้จ่ายในการผลิตและลงทุนติดตั้งต่ำกว่าการใช้ผลิตภัณฑ์จากต่างประเทศ
  อีกทั้งบริษัทมีข้อได้เปรียบจากการเป็นผู้พัฒนาระบบซอฟท์แวร์รองรับอุปกรณ์ดังกล่าว
  และจะต้องใช้เทคโนโลยีของบริษัทในการบำรุงรักษา
  ดังนั้นหากมีการเปลี่ยนแปลงให้บริษัทอื่นมาบริหารป้ายจราจรอัจฉริยะต่อจากบริษัทจึงเป็นไปได้ยาก
  และบริษัทยังมีความมั่นใจว่าจะสามารถบริหารการหาผลประโยชน์ในด้านการโฆษณาข้อความและรูปภาพบนพื้นที่ป้ายจราจรอัจฉริยะ
  โดยบริษัทคาดว่าจะใช้เวลาประมาณ 4 ปีในการคืนทุนสำหรับโครงการนี้

  ปัจจุบันบริษัทได้ดำเนินการมาเป็นอย่างดีจนเป็นที่พอใจของกรุงเทพมหานคร
  จนกรุงเทพมหานครมีโครงการที่จะเพิ่มจำนวนป้ายอีก 40 ป้าย

3.  ความเสี่ยงจากการอาจถูกยกเลิกสัญญา

  เนื่องจากเคยปรากฏข่าวการเรียกร้องให้มีการตรวจสอบความโปร่งใสในผลประโยชน์ของสัญญาโครงการป้ายจราจรอัจฉริยะที่กรุงเทพมหานคร
  ซึ่งกิจการร่วมค้า Genius เป็นผู้ชนะการประมูล
  ดังนั้นจึงอาจมีความเสี่ยงหากมีการตรวจสอบการประมูลและพบว่าการประมูลไม่ได้เป็นไปตามข้อกำหนดของกรุงเทพมหานคร
  และอาจทำให้กิจการร่วมค้าจะถูกยกเลิกสัญญา ซึ่งจะกระทบต่อรายได้ของกิจการร่วมค้า
  และส่งผลกระทบต่อฐานะทางการเงินและผลการดำเนินงานของบริษัทด้วย

  เนื่องจากกิจการร่วมค้า Genius เป็นผู้เข้าร่วมประมูลโครงการป้ายจราจรอัจฉริยะ 1 ใน 2
  ราย ซึ่งมีคุณสมบัติครบถ้วนตามที่กรุงเทพมหานคร
  กำหนดและได้ปฏิบัติตามขั้นตอนการประมูลอย่างถูกต้อง
  และเป็นผู้ชนะการประมูลเนื่องจากเสนอผลตอบแทนและมูลค่าการลงทุนในทรัพย์สินให้แก่กรุงเทพมหานครสูงสุด
  ทำให้กิจการร่วมค้า Genius จึงเป็นผู้ชนะการประมูลดังกล่าว
  อย่างไรก็ตามหลังจากที่มีข่าวปรากฏจนถึงปัจจุบัน ยังไม่พบว่าได้มีการมอบหมายให้หน่วยงานใด ๆ
  เข้าทำการตรวจสอบการประมูลโครงการป้ายจราจรอัจฉริยะดังกล่าว ดังนั้น
  บริษัทจึงมั่นใจว่าจะไม่เกิดผลกระทบต่อกิจการร่วมค้า Genius
  ซึ่งจะส่งผลกระทบต่อฐานะทางการเงินของบริษัทแต่อย่างใด

6.  ความเสี่ยงจากการรับจ้างพัฒนาและติดตั้งโปรแกรมสำเร็จรูประบบบริหารทรัพยากรองค์กร
    (ERP) ระบบบริการผู้ใช้ไฟฟ้า (CSS) และระบบจัดทำใบเสร็จรับเงินค่าไฟฟ้า (Billing)

จากการที่ บริษัทได้ลงนามเป็นกิจการค้าร่วม FORTH CONSORTIUM
ในสัญญารับจ้างพัฒนาและติดตั้งโปรแกรมสำเร็จรูประบบบริหารทรัพยากรองค์กร (ERP)
ระบบบริการผู้ใช้ไฟฟ้า (CSS) และระบบจัดทำใบเสร็จรับเงินค่าไฟฟ้า (Billing)
กับการไฟฟ้านครหลวง เมื่อวันที่ 7 พฤศจิกายน 2548 มูลค่าโครงการทั้งสิ้น 549 ล้านบาท
แบ่งเป็นการส่งมอบงาน 6 งวด ซึ่งมีระยะเวลาการดำเนินงานให้แล้วเสร็จทั้ง 6 งวด ภายในวันที่
28 ตุลาคม 2550 ซึ่งบริษัทมีส่วนได้เสียในมูลค่าโครงการประมาณ 378.81 ล้านบาท
คิดเป็นร้อยละ 69 ของมูลค่าโครงการทั้งสิ้น
หากกิจการค้าร่วมไม่สามารถส่งงานได้ตามกำหนดเวลา
กิจการค้าร่วมจะต้องชำระค่าปรับในอัตราร้อยละ 0.2 ของค่าจ้างทั้งหมด แต่จะต้องไม่ต่ำกว่าวันละ
100.00 บาท และค่าควบคุมงานวันละ 5,000 บาท นับจากวันที่ถัดจากวันครบกำหนดตามสัญญา

อย่างไรก็ตาม ในปี 2550 กิจการค้าร่วมอยู่ระหว่างการดำเนินงาน
ซึ่งการดำเนินงานได้ล่วงเลยระยะเวลาตามสัญญา
ซึ่งทางบริษัทได้ทำการเจรจากับทางการไฟฟ้านครหลวงเพื่อให้ทราบถึงปัญหาที่เกิดขึ้นของผู้ค้าร่วมและขอขยายระยะเวลาของสัญญา
บริษัทคาดว่าจะสามารถดำเนินการชยายเวลากับการไฟฟ้านครหลวงได้

7.  ความเสี่ยงจากอัตราแลกเปลี่ยนเงินตราต่างประเทศ

จากการที่ บริษัท และ ES
มีการนำเข้าวัตถุดิบประเภทชิ้นส่วนอิเล็กทรอนิกส์เพื่อใช้ในการผลิตตามคำสั่ง และเพื่อจำหน่ายนั้น
ในปี 2549 และปี 2550 มีสัดส่วนการนำเข้าวัตถุดิบร้อยละ 78.00 ของต้นทุนซื้อวัตถุดิบรวม
ซึ่งการเสนอราคาและการชำระเงินจะเป็นสกุลเงินดอลลาร์สหรัฐ ดอลล่าร์ฮ่องกงและเยน
ในขณะที่รายได้จากการขายจะเป็นสกุลเงินบาท
ทำให้บริษัทอาจมีความเสี่ยงจากการผันผวนของอัตราแลกเปลี่ยนในกรณีที่ค่าเงินสกุลดอลลาร์และเยน
มีการเปลี่ยนแปลงเมื่อเทียบกับค่าเงินบาท

ดังนั้น ในการสั่งซื้อวัตถุดิบบริษัทและ ES มีการจองและกำหนดราคาวัตถุดิบล่วงหน้า
และติดตามความเคลื่อนไหวของค่าเงินสกุลที่เกี่ยวข้องอย่างใกล้ชิด
เพื่อเป็นข้อมูลในการบริหารต้นทุนการผลิต โดยปัจจุบันบริษัทและ ES
มีวงเงินสำหรับทำสัญญาซื้อเงินตราต่างประเทศล่วงหน้า (Forward Contract)
กับสถาบันการเงินสำหรับใช้ในช่วงที่อัตราแลกเปลี่ยนมีความผันผวน
จำนวนที่สูงในการทำประกันความเสี่ยงซึ่งวงเงินดังกล่าวเพียงพอต่อการใช้งานของทั้งสองบริษัท
นอกจากนี้บริษัทยังสามารถปรับราคาขายกับลูกค้าตามอัตราแลกเปลี่ยนได้

-   ความเสี่ยงด้านการบริหาร การจัดการ

    1.  ความเสี่ยงจากการพึ่งพิงผู้บริหาร

เนื่องจากนายพงษ์ชัย อมตานนท์ ซึ่งเป็นผู้ก่อตั้งบริษัท
และดำรงตำแหน่งกรรมการผู้จัดการและ(รักษาการ) ผู้อำนวยการฝ่ายการตลาดและบริการ
มีประสบการณ์ในธุรกิจมาเป็นเวลานาน มีหน้าที่โดยตรงในการกำหนดนโยบาย
ทิศทางและการตลาดของบริษัท ดังนั้น หากมีการเปลี่ยนแปลงของผู้บริหารดังกล่าว
อาจทำให้บริษัทประสบปัญหาในการดำเนินธุรกิจในอนาคต

ดังนั้น บริษัทจึงได้มีการจัดโครงสร้างองค์กร โดยมีการแต่งตั้งกรรมการผู้ทรงคุณวุฒิ
และมีประสบการณ์ในการบริหารและการดำเนินธุรกิจในอุตสาหกรรม
ได้มีการกระจายอำนาจในการจัดการด้านต่าง ๆ
ให้กับผู้บริหารในระดับรองได้มีส่วนร่วมในการตัดสินใจและกำหนดทิศทางของบริษัท
โดยได้กระจายอำนาจการบริหารไปในบริษัทย่อยและบริษัทร่วม
มีการกำหนดอำนาจหน้าที่ในการจัดการงานด้านต่างๆ และมีการแบ่งความรับผิดชอบอย่างชัดเจน
โดยนายพงษ์ชัยจะเป็นผู้กำหนดนโยบายของบริษัทและบริษัทย่อยในภาพรวม
และบริหารงานในฝ่ายโรงงาน สำหรับการตัดสินใจและการจัดการด้านต่างๆ
จะมีการกำหนดอำนาจหน้าที่ในแต่ละฝ่าย เพื่อลดความเสี่ยงจากการพึ่งพิงผู้บริหาร

2.  ความเสี่ยงจากการมีกลุ่มผู้ถือหุ้นรายใหญ่

ในปี 2550 กลุ่มครอบครัวอมตานนท์
จะยังคงมีสัดส่วนการถือหุ้นรวมกันสูงกว่ากึ่งหนึ่งของจำนวนหุ้นสามัญที่เรียกชำระแล้วทั้งหมด
ซึ่งทำให้กลุ่มผู้ถือหุ้นกลุ่มนี้สามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการหรือการขอมติที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับของบริษัทที่กำหนดให้ต้องได้รับมติ 3 ใน 4 ของที่ประชุมผู้ถือหุ้น
ดังนั้น ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบ
และถ่วงดุลเรื่องที่ผู้ถือหุ้นใหญ่เสนอได้

อย่างไรก็ตาม ตั้งแต่ปี 2547
บริษัทได้มีการแต่งตั้งคณะกรรมการตรวจสอบเพื่อเข้าร่วมในการประชุมกรรมการเพื่อพิจารณาอนุมัติรายการต่างๆ
ก่อนนำเสนอต่อที่ประชุมผู้ถือหุ้นของบริษัท
ทั้งนี้เพื่อให้เกิดความมั่นใจต่อผู้ถือหุ้นว่าการบริหารงานภายในบริษัทจะเป็นไปอย่างโปร่งใส